Správa zo zahraničnej pracovnej cesty 
1.	Účastníci ZPC:

 Ľubica Pitlová, Ing. – MŠVVaŠ SR, SVŠVaV, 15D0, hlavný štátny radca, NJ, AJ

2.  Zahraničná pracovná cesta:

Štát:	
Belgicko	
Mesto:
Adresa:	Brusel
Stále zastúpenie SR 
Avenue de Cortenbergh 107, 1000, Brusel
	
Vykonaná v dňoch:	12.2.2016
	
Prijímajúca organizácia:	Stále zastúpenie SR 
	
Účel cesty:                          	Zasadnutie Bruselskej dunajskej siete
	
Spôsob financovania:	MŠVVaŠ SR (+ technická asistencia EUSDR)	

3.	Rámcový program cesty:
11.2.2016 : cesta Bratislava – Viedeň – Brusel; príprava rokovania, stretnutie s predstaviteľmi SZ
22.2.2016 : účasť na zasadnutí a vernisáži; cesta Brusel– Viedeň – Bratislava

4.	Rámcový program zasadnutia:
Dňa 12. februára 2016 sa na pôde Stáleho zastúpenia SR v Bruseli (pri príležitosti slovenského predsedníctva v EÚ stratégii pre dunajský región - EUSDR) konalo zasadnutie Bruselskej dunajskej siete, tvorené zástupcami 14 krajín dunajského regiónu a zástupcami Európskej komisie, regiónov a tretieho sektora. 
Zasadnutie otvoril vedúci Zastúpenia Bádenska-Württemberska (BW) pri EÚ - Johannes Jung. Po ňom mal úvodné slovo zástupca stáleho predstaviteľa pri EÚ, veľvyslanec Alexander Micovčin, ktorý spomenul nadštandardnú spoluprácu so Zastúpením BW pri EÚ v oblasti Dunajskej stratégie. 
Ďalšie časti zasadnutia možno rozdeliť do nasledujúcich oblastí:
•	Aktuálny stav a perspektívy EUSDR z pohľadu DG REGIO - Anna Repullo-Grau (Európska komisia, DG REGIO) zhrnula najnovší vývoj v stratégii, pričom zdôraznila významnosť stretnutia ministrov, zodpovedných za riadenie fondov počas výročného fóra v Ulme a ich spoločného vyhlásenia, v ktorom volajú po prepojení Dunajskej stratégie s EŠIF a národnými a regionálnymi zdrojmi. 
•	Predsedníctvo Bádenska-Württemberska a výročné fórum 2015 v Ulme - Matthias Holzner (Štátne ministerstvo BW) zhodnotil predsedníctvo Bádenska-Württemberska v roku 2015. Uskutočnili sa tri stretnutia národných koordinátorov, dve stretnutia koordinátorov prioritných oblastí, neformálne stretnutie veľvyslancov v Berlíne a ministrov zahraničných vecí v Bruseli, v máji bol v Bruseli otvorený DSP, v júni sa uskutočnila tzv. Plávajúca konferencia spojená so stretnutím TRIA (súčasné, budúce a predošlé predsedníctvo). Medzi hlavné závery predsedníctva patrí vytvorenie DSP, zavedenie princípu predsedníctva a TRIA, spustenie Interreg Dunajského nadnárodného programu a iniciovanie diskusie k prepojeniu stratégie s finančnými zdrojmi diskutované na úrovni ministrov. Vrcholným podujatím bolo Výročné fórum v Ulme 29.-30.10.2015. P. Holzner bližšie opísal jeho štruktúru, počet a zloženie účastníkov a tiež niekoľko ponaučení zo samotnej organizácie.
•	Program a priority slovenského predsedníctva v Dunajskej stratégii v roku 2016 - Národný koordinátor Ladislav Šimko (Úrad vlády SR) prezentoval harmonogram aktivít slovenského predsedníctva. Okrem stretnutí národných koordinátorov a koordinátorov prioritných oblastí sa uskutoční tiež 5. Dunajský finančný dialóg v dňoch 23.-24. 5. 2016 v Bratislave. Tematický workshop o vedomostnej spoločnosti počas Európskeho týždňa regiónov a miest by sa mal uskutočniť v Bruseli v druhý októbrový týždeň 2016. 5. výročné fórum Dunajskej stratégie sa uskutoční 3.-4. 11. 2016 v Bratislave s predpokladanou účasťou 750 ľudí. Na fóre budú paralelné workshopy, úvodné a záverečné plenárne zasadnutie, večerný program a stretnutie ministrov zodpovedných za výskum, inovácie a obchod. Výročným fórom sa oficiálne ukončí naše predsedníctvo v stratégii. Vláda SR uznesením č. 31/2016 zo dňa 27.1.2016 schválila materiál, v ktorom uvádza priority SR predsedníctva v EUSDR.
o	Tematické priority: 
1. Rozvoj vedomostnej spoločnosti, podpora inovácií a konkurencieschopnosti dunajského regiónu. 
2. Integrovaný manažment vôd s dôrazom na predvídateľné a nepredvídateľné výzvy prírodného prostredia.
o	Horizontálne priority: 
1. Zahrnutie Dunajskej stratégie do programov financovaných z EŠIF. 
2. Riadenie (governance) Dunajskej stratégie. 
Materiál tiež činí kroky k zlepšeniu riadenia (governance) stratégie v SR: Určenie zodpovednosti ústredných orgánov štátnej správy pre oblasti stratégie v SR, zvýšenie ich politickej a odbornej zainteresovanosti v stratégii, posilnenie mandátu a zníženie fluktuácie zástupcov SR v riadiacich skupinách pre každú oblasť, opis zodpovednosti členov Konzultačnej skupiny Dunajskej stratégie v SR, atď.
•	Prioritná oblasť 4 „Obnova a udržanie kvality vôd" -  p. Andrea Vranovská (Výskumný ústav vodného hospodárstva) prezentovala aktivity v rámci prioritnej oblasti 4 (PA 4). Ciele PA 4 počas SK predsedníctva: a) presadzovanie dynamického integrovaného manažmentu a ochrany vôd zameraného na poskytnutie dostatočného množstva a kvality vody s ohľadom na dopady klimatických zmien a v nadväznosti na trvalo udržateľný rozvoj spoločnosti; b) presadzovanie témy udržania dobrého stavu vôd pri implementácii nových infraštruktúrnych projektov v rámci trvalo udržateľného rozvoja dunajského regiónu. P. Vranovská poukázala na úspechy PA 4: iniciácia policy-making diskusií na medzinárodnej, európskej a regionálnej úrovni, identifikácia prioritných tém, posilnenie spolupráce s kľúčovými partnermi vrátane ICPDR, JRC a PA 5, zabezpečenie výraznej propagácie a prezentácie PA 4 na mnohých fórach, organizácia konferencií a seminárov, snaha o prepojenie s finančnými zdrojmi (Dunajský nadnárodný program, Horizont2020, LIFE, atď.), podpora tvorby projektov, podpora vyhľadávania projektových partnerov a networkingu. PA 4 v roku 2016 plánuje pokračovať v aktivitách zameraných na spoluprácu s ICPDR, spoluprácu na príprave výročných fór, organizáciu riadiacich skupín a bilaterálnych stretnutí, propagačné aktivity, konferencie a workshopy, podporu tvorby nových projektov, výrazné zapojenie do tvorby projektových návrhov, podporu SK predsedníctva a na ďalšie aktivity.

•	Prioritná oblasť 7 „Vedomostná spoločnosť – Prehľad, aktivity, perspektívy" – za Ministerstvo školstva, vedy, výskumu a športu SR (MŠVVaŠ SR) boli účastníkom zasadnutie odprezentované informácie o najnovšom vývoji v prioritnej oblasti 7 (PA 7), popísané hlavné ciele a aktivity, vlajkové projekty (DRRIF, DREAM, INT-VET, Danube:Future, DANUBIUS, HINO a DO-IT), pričom bola konkrétnejšie predstavené výsledky štúdie uskutočniteľnosti DRIFF (t.j. Dunajský regionálny výskumný a inovačný fond) s existujúcimi schémami potenciálnych tematických oblastí a odporúčaní o jeho budúcej možnej forme: DRRIF ako fond financujúci projekty, DRRIF ako finančná sieť identifikujúca možnosti, DRRIF ako podporné centrum, podporujúce vytváranie nových partnerstiev a prepájanie existujúcich inštitúcií. Prezentované boli tiež projekty Danube-INCO.NET, možnosti spolupráce v rámci platforiem EUREKA a COST, a tiež kľúčové aktivity PA 7 v roku 2016 (podpora prebiehajúcich výskumných a inovačných projektov; tvorba nových nadnárodných projektov v dunajskom regióne; politická, technická a administratívna príprava pre zavedenie dobre fungujúcej finančnej siete, ktorá by lepšie skoordinovala dostupné finančné prostriedky; a podpora spoločných projektov a iniciatív, ktoré zahŕňajú spoluprácu triple-helix modelu).
•	Správa o aktivitách Dunajského strategického bodu (DSP) - Janeta Toma (DSP) na záver informovala o aktivitách DSP. Práca DSP sa sústredí na štyri oblasti: 1) Zlepšenie koordinácie Dunajskej stratégie – ďalšie zlepšovanie modelu spravovania stratégie, účasť, horizontálny prehľad a podpora riadiacim skupinám stratégie, vytvorenie EUSDR strategických projektov, podpora finančných iniciatív, spoluorganizácia stretnutí národných koordinátorov a koordinátorov prioritných oblastí a workshopov. 2) Zefektívnenie komunikácie a dostupnosti informácií – zlepšenie funkčnosti stránok koordinátorov prioritných oblastí a ich harmonizácia, prezentácia úspechov EUSDR, spoluorganizácia tematických debát a poskytovanie informácií o finančných možnostiach, pomoc pri organizácii výročného fóra. 3) Monitorovanie a hodnotenie – revízia cieľov/aktivít prioritných oblastí, implementácia zlepšeného systému podávania správ, vytvorenie EUSDR monitorovacieho a hodnotiaceho konceptu. 4) Prepojenie EUSDR – spolupráca pri vytvorení systému financovania z Dunajského nadnárodného programu, podpora ukotvenia stratégie v EŠIF (follow-up deklarácie z Ulmu).
Po zasadnutí boli všetci účastníci pozvaní na slávnostné otvorenie výstavy p. Adolfa Bencu s názvom „Vodné cesty – cesta na severozápad".  Výstavu otvoril stály predstaviteľ SR pri EÚ, veľvyslanec Peter Javorčík, ktorý spomenul, že rok 2016 bude pre Slovenskú republiku významný vzhľadom na to, že okrem predsedníctva v Dunajskej stratégii prevezmeme v 2. polroku 2016 predsedníctvo v Rade EÚ. Zdôraznil tiež, že Dunajská stratégia má byť o konkrétnych projektoch, ktoré posunú dunajský región vpred a v tejto súvislosti spomenul dôležitosť jej prepojenia s európskymi štrukturálnymi a investičnými fondmi. 

5.  Odporúčané závery:

MŠVVaŠ SR sa bude naďalej aktívne spolupodieľať na riadení PA 7 a podporovať svojimi činnosťami (a súčasné slovenské predsedníctvo v EUSDR.

6.   Prehľad prinesenej dokumentácie a miesto jej uloženia:
Prinesená dokumentácia (prezentácie PA 7 zo zasadnutia) je zálohovaná u účastníkov ZPC na sekcii vysokých škôl, vedy a výskumu (VŠVaV). 

7.   Osobitne vyhodnotený očakávaný prínos ZPC:
Zástupcom krajín  regiónov v Bruseli boli prezentované výsledky, ako aj plánované aktivity Prioritnej oblasti 7 Dunajskej stratégie, čo prispeje k zintenzívneniu spolupráce v oblasti výskumu a inovácií v regióne.  

8.    Spôsob zverejnenia výsledkov ZPC, prenos získaných informácií:
Správa z cesty bude zverejnená na webovom sídle MŠVVaŠ SR.

Súhlasím so zverejnením správy na internete.

Správu vypracovala: 						Dátum:
Ľ. Pitlová								20.2.2016

Správu schválil:
prof. Ing. Peter Plavčan, CSc., generálny riaditeľ sekcie VŠVaV